## Pravila o postupanju Hrvatske radiotelevizije tijekom izborne promidžbe

### NN 130/1999 (3.12.1999.), Pravila o postupanju Hrvatske radiotelevizije tijekom izborne promidžbe

# ZASTUPNIČKI DOM HRVATSKOGA DRŽAVNOG SABORA

Na temelju članka 30. Zakona o izborima zastupnika u Hrvatski
državni sabor (»Narodne novine«, br. 116/99.),
Zastupnički dom Hrvatskoga državnog sabora na sjednici
5. studenoga 1999., donio je

## PRAVILA

### O POSTUPANJU HRVATSKE RADIOTELEVIZIJE TIJEKOM IZBORNE PROMIDŽBE

I. OPĆE ODREDBE

1. Sukladno odredbama Zakona o izborima zastupnika u Hrvatski
državni sabor (»Narodne novine«, br. 116/99.) i
članka 82. Zakona o telekomunikacijama (»Narodne novine«,
br. 76/99.) te utvrđenim programskim zadaćama Hrvatske
radiotelevizije, Hrvatska će radiotelevizija u razdoblju
izborne promidžbe »Izbori za zastupnike u Zastupnički
dom Hrvatskoga državnog sabora«, počevši
od 14. prosinca 1999. godine u 00.00 sati, pa do 1. siječnja
2000. godine do 24.00 sata omogućiti svim političkim
strankama, stranačkim koalicijama, nositeljima neovisnih
lista i lista za zastupnike pripadnike autohtonih nacionalnih
manjina njihovo ravnopravno predstavljanje u emisijama Hrvatske
radiotelevizije.

2. Hrvatska radiotelevizija u predstavljanju izbornih aktivnosti
u svojim programima jamči novinarsku neovisnost, profesionalnost
i stručnost, dosljedno poštivanje novinarskoga kodeksa
te općeprihvaćenih pravila i zasada demokratskog svijeta,
posebice temeljnog načela slobode izražavanja, zaštićenog
čl. 10. Europske konvencije o ljudskim pravima.

3. Hrvatska će radiotelevizija na temelju načela
Rezolucije br. 2. Konferencije ministara o osiguranju nezavisnosti
javnopravnih radiotelevizijskih ustanova (Prag, prosinca 1994.)
pratiti predizborne postupke držeći se načela
uravnoteženosti, poštenja i nepristranosti.

4. U emisijama Hrvatske radiotelevizije nijedna politička
stranka ili kandidat ne može imati povlašteni položaj
u odnosu prema drugim političkim strankama ili kandidatima
koji sudjeluju u izbornim postupcima.

Državni dužnosnici-kandidati ne smiju imati povlašteni
položaj prema drugim sudionicima u izbornom postupku. Njihove
redovite aktivnosti ne mogu se koristiti u stranačke svrhe.

Informiranje o redovitim aktivnostima državnih dužnosnika
i dužnosnika lokalne uprave i samouprave dopušteno je
u okviru informativnih programa Hrvatske radiotelevizije, bez
navođenja njihove kandidature na izborima i stranačke
pripadnosti, kad god se radi o aktivnostima koje proizlaze iz
zakonom utvrđenog djelokruga tijela kojima pripadaju.

5. U doba izbornih postupaka Hrvatska radiotelevizija posebice
će voditi računa o tome da se načela uravnoteženosti,
poštenja i nepristranosti poštuju u informativnim emisijama,
pogotovo u emisijama aktualnih vijesti, zatim u intervjuima te
u raspravama o aktualnim političkim temama, poput okruglih
stolova i slično, koje tematski nisu u izravnoj svezi s
izbornim radnjama stranaka ili kandidata ali bi mogle imati utjecaja
na raspoloženje birača.

6. Hrvatska će radiotelevizija u informativnim emisijama
na jednostavan način rastumačiti izborni sustav
i način kandidiranja, te pozivati građane da izađu
na izbore.

7. Hrvatska će radiotelevizija pri objavi rezultata ispitivanja
javnog mnijenja, jasno i nedvosmisleno o tome obavijestiti javnost
navodeći:

a) ime stranke ili druge političke organizacije ili osobe
koja je naručila i platila ispitivanje;

b) naziv organizacije koja je ispitivanje provela;

c) ispitni uzorak i mogućnost odstupanja u ishodu istraživanja;

d) razdoblje u kojem je istraživanje provedeno.

8. Hrvatska radiotelevizija će se, dan uoči izborne
šutnje i na dan izbora suzdržati od objave ishoda ispitivanja
javnog mnijenja o raspoloženju birača, posebice o
glasačkim namjerama, o izlasku na izbore ili pak odustajanjem
od njega.

9. Svim političkim strankama i kandidatima Hrvatska radiotelevizija
omogućit će objavljivati plaćene promidžbene
poruke, pod jednakim uvjetima. Hrvatska radiotelevizija osigurat
će da takve promidžbene poruke budu jasno odvojene
od preostalog programa, tako da javnost može jasno razlučiti
kako je riječ o plaćenoj promidžbenoj poruci.

10. U slučaju prigovora političkih stranaka, stranačkih
koalicija, nositelja neovisnih lista i kandidata za zastupnike
pripadnike autohtonih nacionalnih manjina glede načina
njihova predstavljanja odnosno zastupljenosti ili učestalosti
njihova pojavljivanja u emisijama Hrvatske radiotelevizije, stručno
mišljenje o opravdanosti prigovora davat će Državno
izborno povjerenstvo Republike Hrvatske na zahtjev podnositelja
prigovora.

11. Hrvatska će radiotelevizija u svojim programima u redovitim
informativnim emisijama redovito objavljivati sve informacije
važne za izbore i tijek izbornoga postupka.

Hrvatska radiotelevizija emitirat će u svojim dnevnim informativnim
emisijama obavijesti Državnoga izbornog povjerenstva Republike
Hrvatske, Etičkog povjerenstva i odluke Ustavnoga suda
Republike Hrvatske važne za pravilnost postupka izbora.

12. Hrvatska će radiotelevizija u posebnim emisijama predstaviti
političke stranke, stranačke koalicije, neovisne
liste i liste zastupnika pripadnika autohtonih nacionalnih manjina
koji sudjeluju na izborima.

13. Političke stranke, stranačke koalicije, nositelji
neovisnih lista i nositelji lista za zastupnike pripadnike autohtonih
nacionalnih manjina sami odlučuju o tome tko će ih
predstavljati u posebnim emisijama. Sudionici će odgovarati
na pitanja voditelja, koja će za sve sudionike biti ista.

14. Hrvatska radiotelevizija zadržava pravo da u svim posebnim
emisijama izborne promidžbe odabere voditelja.

Novinari i voditelji Hrvatske radiotelevizije ne smiju u redovitim
i posebnim emisijama iznositi svoju eventualnu stranačku
pripadnost ili simpatije.

Oni novinari i voditelji Hrvatske radiotelevizije koji su kandidati
na stranačkim ili neovisnim listama ne smiju tijekom izborne
promidžbe obavljati svoje redovite poslove na Hrvatskoj radioteleviziji.

15. Redoslijed nastupa za iznošenje izbornih programa u posebnim
emisijama utvrdit će se ždrijebom u posebnoj emisiji
uoči početka izborne promidžbe, a u nazočnosti
predstavnika političkih stranaka, stranačkih koalicija,
nositelja neovisnih lista i nositelja za zastupnike pripadnike
autohtonih nacionalnih manjina, te predstavnika Državnoga
izbornog povjerenstva Republike Hrvatske i Etičkog povjerenstva.

16. Hrvatska radiotelevizija će izvijestiti sve političke
stranke koje samostalno sudjeluju na izborima, stranačke
koalicije, nositelje neovisnih lista i nositelje lista za zastupnike
pripadnike autohtonih nacionalnih manjina o terminima sudjelovanja
u emisijama.

Jednom ustanovljeni termini predstavljanja u emisijama Hrvatske
radiotelevizije ne mogu se mijenjati, a nedolazak predstavnika
političkih stranaka, stranačkih koalicija, nositelja
neovisnih lista i nositelja za zastupnike pripadnike autohtonih
nacionalnih manjina na dogovoreni termin emisije smatrat će
se svojevoljnim odustajanjem od izborne promidžbe preko Hrvatske
radiotelevizije.

II. PROGRAMSKA PRAVILA HRVATSKE TELEVIZIJE ZA PRAĆENJE
»IZBORA ZA ZASTUPNIKE U ZASTUPNIČKI DOM HRVATSKOGA
DRŽAVNOG SABORA«

*a) Izvješćivanje o izbornim skupovima u
posebnim emisijama*

1. Informacije o izbornim skupovima listi političkih stranaka,
stranačkih koalicija, nositelja neovisnih lista i nositelja
za zastupnike pripadnike autohtonih nacionalnih manjina Hrvatska
televizija emitirat će pod jednakim uvjetima u posebnim
emisijama nakon dnevnih informativnih emisija.

2. Sve političke stranke, nositelji neovisnih lista i nositelji
za zastupnike pripadnike autohtonih nacionalnih manjina imaju
pravo predstavljati svoj izborni program u posebnoj emisiji u
trajanju od pet (5) minuta izravno, bez posredovanja novinara
ili voditelja Hrvatske radiotelevizije.

3. Ovlaštenici političkih stranaka, stranačkih
koalicija, nositelja neovisnih lista i nositelja lista za zastupnike
pripadnike autohtonih nacionalnih manjina dužni su do početka
službene političke promidžbe na HTV-u prijaviti
do 5 najvažnijih izbornih skupova koje će Hrvatska
televizija objaviti u posebnoj emisiji, u trajanju od 2 minute
s dva tonska ulomka govornika nakon Dnevnika u 19,30 sati tijekom
trajanja zakonom utvrđenog vremena za političku promidžbu.

4. Do istog roka ovlaštenici političkih stranaka,
stranačkih koalicija, nositelja neovisnih lista i kandidata
za zastupnike pripadnike autohtonih nacionalnih manjina dužni
su prijaviti i do 5 svojih izbornih skupova o kojima će
Hrvatska televizija izvijestiti u trajanju do 2 minute s dva tonska
ulomka govornika u posebnoj emisiji nakon TV Dnevnika u 23.30.

5. Ovlaštenici iz točaka 3. i 4. dužni su prijavljivati
svoje skupove jednakomjerno tijekom trajanja službene političke
promidžbe. Stranke koje na izborima nastupaju udružene
u koalicije, prava iz točaka 3. i 4. ne mogu ostvarivati
kao zasebne stranke već samo kao koalicije stranaka. Tijekom
jedne emisije Hrvatska televizija neće objavljivati priloge
s dvaju ili više stranačkih skupova iste stranke ili
liste.

*b) Posebno predstavljanje listi na nacionalnoj razini*

1. Hrvatska televizija omogućit će svakoj političkoj
stranci koja samostalno ističe listu, listi koalicije
stranaka, neovisnim listama i listama kandidata pripadnika autohtonih
nacionalnih manjina da se predstave hrvatskoj javnosti u posebnoj
emisiji u trajanju od 45 min. u večernjem terminu preko
svoja tri do najviše pet predstavnika.

2. Po jedan predstavnik svih istaknutih listi u pojedinoj izbornoj
jedinici sučeljavat će se u toj izbornoj jedinici
u posebnim emisijama u poslijepodnevnim satima u trajanju od 50
min.

*c) Zajednički uvjeti pripremanja i objavljivanja
emisija*

1. predizborne emisije, uz sudjelovanje predstavnika svih lista
koje su istaknute na izborima, sadržavat će:

- najavu i predstavljanje,

- pitanja važna za politički, gospodarski, socijalni,
kulturni i drugi život Republike Hrvatske,

- završno obraćanje javnosti.

2. Regionalne emisije u kojima sudjeluju predstavnici istaknutih
lista u dotičnoj izbornoj jedinici sadržavat će:

- najavu i predstavljanje stranaka i kandidata i njihovih
programa,

- pitanja (za sve ista) o općoj hrvatskoj, ali i regionalnoj
problematici,

- sučeljavanje kandidata o raznim aktualnim pitanjima,

- završno obraćanje javnosti (izbornoj jedinici).

3. Posebne predizborne emisije Hrvatska televizija objavljivat
će bez uključivanja gledateljstva.

4. Ovlaštenici političkih stranaka, stranačkih
koalicija, nositelja neovisnih lista i kandidata za zastupnike
pripadnike autohtonih nacionalnih manjina dužni su u razdoblju
izborne promidžbe dostavljati Informativnom programu Hrvatske
televizije pisane prijave u svezi s izbornom djelatnosti koje
će biti predmet informativnih emisija i drugih emisija iz
ovih pravila, i to danomice od 9.00 do 23.00 sata.

III. PROGRAMSKA PRAVILA HRVATSKOG RADIJA ZA PRAĆENJE
»IZBORA ZA ZASTUPNIKE U ZASTUPNIČKI DOM HRVATSKOGA
DRŽAVNOG SABORA«

*a) Izvješćivanje u redovitim emisijama HR-a*

1. U razdoblju predizborne promidžbe Hrvatski će radio
objavljivati informacije o predizbornim skupovima i konferencijama
za novinstvo u posebnim emisijama nakon velikih informativnih
emisija i to nakon Vijesti u 15.00 sati, Dnevnih novosti u 17.00
sati, Dnevnika u 19.00 sati i Kronike dana u 22.00 sata.

S jednoga predizbornog skupa ili s jedne konferencije za novinstvo
Hrvatski će radio objaviti izvješće o samo jednoj
od navedenih emisija.

2. Hrvatski radio zadržava pravo medijski oblikovati izvješće,
te određivati njegovo trajanje i vrijeme emitiranja, vodeći
računa o potrebi da sve političke stranke koje nastupaju
samostalno, stranačke koalicije, nositelji neovisnih lista
i kandidati za zastupnike pripadnika autohtonih nacionalnih manjina
budu jednakomjerno zastupljeni.

3. Hrvatski će radio objaviti liste kandidata svih izbornih
jedinica istoga dana kada ih dobije od Državnoga izbornog
povjerenstva Republike Hrvatske.

*b) Predizborna promidžba u posebnim emisijama
HR-a*

1. Drugog dana po objavljivanju izbornih lista u izbornim jedinicama
i državnih izbornih lista pa do 24 sata prije održavanja
izbora Hrvatski radio objavljivat će na svojemu Prvom programu
posebne emisije rezervirane za predizbornu promidžbu.

Posebne emisije predizborne promidžbe Hrvatski će radio
pripremati »u živo« i prenosit će sve područne
radiopostaje iz jedinstvenoga sustava Hrvatskoga radija.

2. U posebnim emisijama sudjeluju najviše po tri predstavnika
političkih stranaka koje nastupaju samostalno, stranačkih
koalicija, neovisnih lista i kandidata za zastupnike pripadnike
autohtonih nacionalnih manjina, a svoj predizborni program obrazlažu
odgovarajući na pitanja voditelja emisije, bez uključivanja
slušatelja u program.

3. Onim političkim strankama, stranačkim koalicijama,
predstavnicima neovisnih lista i kandidata za zastupnike autohtonih
nacionalnih manjina koji imaju sjedište izvan Zagreba, omogućit
će se da sudjeluju u emisiji u najbližoj područnoj
radiopostaji Hrvatskoga radija.

4. Hrvatski radio objavljivat će nakon izbora u informativnim
emisijama informacije o izbornim rezultatima onako kako stignu
od Državnoga izbornog povjerenstva Republike Hrvatske.

IV. PLAĆENE PROMIDŽBENE PORUKE

1. Hrvatska radiotelevizija omogućit će pod jednakim
uvjetima svakoj političkoj stranci koja nastupa samostalno,
stranačkoj koaliciji, neovisnim listama i kandidatima za
zastupnike pripadnike autohtonih nacionalnih manjina u izbornim
jedinicama da objavljuju promidžbene poruke u trajanju do
2 minute. Sadržaj promidžbene poruke mora biti usko
vezan uz njihove političke programe. Hrvatska radiotelevizija
će ih emitirati sukladno zahtjevu naručitelja, programskoj
shemi, zakonskim propisima i raspoloživu vremenu. Hrvatska
će radiotelevizija narudžbe zaprimiti od političkih
stranaka, ovlaštenika državnih lista, nezavisnih kandidata
i kandidata autohtonih nacionalnih manjina koji sudjeluju u izborima
izravno, bez posrednika, odnosno putem pravnih ili fizičkih
osoba koje za to ovlaste. Količina naručenih promidžbenih
izbornih poruka ne može ući u količinu marketinških
poruka na temelju kojih se odobrava popust marketinškim agencijama.
Narudžbe sa sadržajem promidžbene poruke moraju
se Hrvatskoj radioteleviziji dostaviti najkasnije 24 sata prije
emitiranja te promidžbene poruke.

Novčanu naknadu za usluge objavljivanja promidžbenih
poruka naručitelj je dužan uplatiti unaprijed, prije
prvog emitiranja, prema Cjeniku marketinških usluga s općim
uvjetima Hrvatske radiotelevizije koji vrijedi na dan uplate.

2. Hrvatska radiotelevizija ima pravo odbiti emitirati promidžbeni
spot u sljedećim slučajevima, ako:

- oglašavanje nije plaćeno unaprijed,

- oglašavanje nije naručeno ili pak nije dostavljena
promidžbena poruka najmanje 24 sata prije emitiranja,

- promidžbena poruka ne udovoljava tehničkim
i profesionalnim standardima prema Cjeniku marketinških usluga
s općim uvjetima Hrvatske radiotelevizije,

- je promidžbena poruka ili njezin sadržaj protivan
Ustavu i zakonima Republike Hrvatske.

3. Hrvatska televizija omogućit će svakoj političkoj
stranci koja samostalno izlazi na izbore, stranačkim koalicijama,
nezavisnim kandidatima i kandidatima za zastupnike pripadnike
nacionalnih manjina da objavljuju emisije pod pokroviteljstvom,
u trajanju do 30 minuta i uz novčanu naknadu uplaćenu
unaprijed prema Cjeniku marketinških usluga s općim
uvjetima Hrvatske radiotelevizije.

Za vrijeme emitiranja emisije pod pokroviteljstvom mora se emitirati
oznaka da se program emitira pod pokroviteljstvom.

Klasa: 612-12/99-03/08
Zagreb, 5. studenoga 1999.

ZASTUPNIČKI DOM
HRVATSKOGA DRŽAVNOG SABORA

Predsjednik
Zastupničkog doma
Hrvatskoga državnog sabora
 **akademik Vlatko Pavletić,**
v. r.

Ostalo, NN 130/1999-2045